Драгиша Цветковић (Ниш, 15. јануар 1893 — Париз, 18. фебруар 1969) је био српски и југословенски правник и политичар, последњи премијер Краљевине Југославије пре пуча од 27. марта 1941. и познати градоначелник Ниша у неколико мандата. Био је члан Народне радикалне странке и Југословенске радикалне заједнице и председник режимског Југословенског радничког синдиката (Југорас). Кнез Павле га је именовао на дужност председника Министарског савета, након смене дотадашњег министра-председника др Милана Стојадиновића, 1939. године. Са политичким вођом Хрвата, Влатком Мачеком је постигао споразум о оснивању Бановине Хрватске. Премијер Цветковић је 25. марта 1941. године потписао споразум са силама Тројног пакта, по коме се Југославији гарантује неутралност и останак ван сукоба у Другом светског рату. Заједно са Краљевским намесништвом, на челу са кнезом Павлом, и целокупном својом владом збачен је у војном пучу од 27. марта, након чега је уследила немачка окупација Србије.